Այս ամենը ցույց է տալիս, որ Ռուսաստանի կիրառած տրանսպորտային սահմանափակումները որոշակիորեն հարվածել են Կենտրոնական Ասիայում Թուրքիայի տնտեսական էքսպանսիային, և որ այդ հարցում Թուրքիայում սկսեցին էլ ավելի կարևորել Ադրբեջանի տարածքը։ Այդ հանգամանքը կարող է իր կնիքը թողած լինել նրանում, որ Թուրքիան փոքր-ինչ արագացնի «Բաքու-Թբիլիսի-Կարս» (ԲԹԿ) երկաթուղու իր հատվածի կառուցումը (ԲԹԿ ադրբեջանական ու վրացական հատվածները պատրաստ են շահագործման)։ Թուրքիան Ռուսաստանին այս հարցում պատասխանեց միայն 2016թ. փետրվարին, երբ արգելեց իր տարածքով ռուսական ավտոտրանսպորտի բեռնափոխադրումները։ Դա պատճառաբանվեց նրանով, որ 2016թ. հունվարի 31-ին ավարտվել էր 2015թ. տրված թուրքական թույլտվության ժամկետը։ 2015թ. դեկտեմբերին Ռուսաստանի տրանսպորտի նախարար Մաքսիմ Սոկոլովը հայտարարել էր, որ Թուրքիա-Ռուսաստան ավտոփոխադրումների երկկողմ թույլտվությունների թիվը պետք է կրճատվի քառակի՝ մինչև 2000-ի, քանի որ նվազել է Ռուսաստանի ու Թուրքիայի միջև բեռնափոխադրումների ծավալը, սակայն Թուրքիան չէր համաձայնվել դրան, և կողմերը չէին կարողացել պայմանավորվել 2016թ. տրանսպորտային ընկերությունների համար թույլտվությունների ժամկետի երկարաձգման շուրջ[21]: